《游栖真洞》
宋代·韩松

黄冠具竹舆，邀我游栖真。山家杂水树，野径横荆榛。

长松卧苍蛟，乱石错紫鳞。委曲至洞府，积雪开双门。

结顶宝盖高，下可容百人。神仙独何之，棋局今犹存。

翠子拂不落，衣袖生清芬。山间局未终，浮世三千春。

安得从之游，一笑凌层云。

作者简介：韩松，梴弟。宁宗嘉定二年（一二○九）由知江州任放罢（《宋会要辑稿》职官七四之三二）。八年，为太府寺丞（同上书职官七三之四九）。今录诗八首。